
Despre articol Rezumat 
Istoric: Articolul interoghează teza că Mihai Eminescu (1850-1889), cel maiimportant 
Primit 27 octombrie 2019 scriitor român din secolul al XIX-lea, a valorificat în scrierile sale jurnalistice 
Acceptat 3 noiembrie 2019 eşantioane paremiologice culese din vorbirea oamenilor de rînd. În privința 
Publicat 7 noiembrie 2019 sutelor de proverbe prezente în articolele de presă redactate de Eminescu, îmi 
propun să arăt că scriitorul a naturalizat în mozaicul textelor gazetăreşti decu- 
Cuvinte-cheie: paje livreşti cărora le-a conferit aparența stilistică a unor elemente populare. Fără 
lingvistica textului a nega că unele dintre proverbele la care poetul recurge pe teren jurnalistic provin 
analiză stilistică din limba comună, în studiul de față mă preocupă mizanscena orchestrată de 
scriere jurnalistică scriitor pentru a conferi aură folclorică unor decupaje culte. Nu în ultimul rînd, 
Mihai Eminescu cercetarea atrage atenţia asupra disponibilităţii lui Eminescu de a experimenta 


formule de scriere jurnalistică dintre cele mai variate, rafinate în acord cu ideile, 
temperamentul și imaginaţia artistului. 


Motto: „quid, queso, probabilius quam quod nemo non dicit? Quid verisimilius, 
quam id, qoud tot etatum, tot nationum consensus et velut idem suffragium compro- 
banit?” 
[„ce ar putea fi mai convingător, întreb, decit ceea ce zice toată lumea? Ce ar fi mai 
credibil decît ceea ce e stabilit prin consens, prin votul unanim al atítor oameni din 
diverse timpuri?” ] 

(Erasmi Roterodami, Adagiorum chiliades tres, 1508) 


1. Preliminarii 


Ştim astăzi că Eminescu a fost un spirit proverbial. Atenţi la armoniile frazei gazetărești, comentatorii 
cu har, precum Perpessicius (1983, p. 411), s-au oprit asupra fascinaţiei ritmice pe care au exercitat-o 
proverbele asupra simțului muzical al poetului, arătînd că suitele de vorbe înțelepte pe care Eminescu 
le valorifică în unele articole au fond estetic, în sensul că oglindesc frumuseţea unui univers literar popular 
căzut în uitare și pe care gazetarul îl restaurează. Alții, mai speculativi, au subliniat atracţia faţă de „plasti- 
citatea proverbelor” ca dovadă a interesului „teoretic şi practic” faţă de tezaurul paremiologic (Eminescu, 
1980, p. 44; Oprea, 1983, p. 99). Din acest punct de vedere, Eminescu ar fi fost, ca și Creangă, un harnic 
explorator al filonului folcloric. 

Aparent convingătoare, aprecierile axate asupra rezonanţelor estetice, retorice și pragmatice ale pro- 
verbelor fructificate în publicistica eminesciană nu reconstituie, totuși, cadrul în care scriitorul creează o 
poetică a proverbului. Pentru a scoate din umbră și din uitare acest tablou e necesar să ne apropiem de 
istoria culturală a proverbelor, dar, înainte de a urma acest drum, se cuvine să nuanţăm ideea că Eminescu 
ar fi fost culegător de proverbe. Fără a nega că scriitorul a strîns folclor, e mai important să observăm ce 
beneficii a adus creaţiei eminesciene respectiva activitate. În loc să reluăm ponciful că poetul a adunat din 
gura poporului vorbe înțelepte pe care, mai apoi, le-a folosit în creaţia sa, e mai rodnică discutarea unor 
probe care lămuresc ce efecte a produs, asupra lui Eminescu, întîlnirea cu lumea enigmatică a proverbelor. 


* Adresă de corespondenţă: żoanister@gmail.com. 


© 2019 Autorii. Drepturile de publicare aparțin Revistei. Diacronia 10, 7 noiembrie, 2019, A148 (1-9) 
Textul este accesibil în mod gratuit, în concordanță cu prevederile licenţei Open Access CC-BY. 


2 Ioan Milică 


2. Proverbialul Eminescu 


Prin 1868, îşi aminteşte Ştefan Cacoveanu, poetul, pe atunci sufleur la Teatrul Naţional din București, 
vorbea pilduitor despre riscurile debutului literar: „Pe unul dintre noi îl puse păcatele să-și tipărească 
versurile. Să fi văzut pe Eminescu cît haz făcea din aceasta. Versurile erau slăbure. [... ] Cu tonul lui de un 
timbru profund, dar dulce, cîteodată vorbea ca de pe catedră. Zicea: „A ieși în publicitate nu-i glumă. Mai 
de multe ori îmi pare rău c-am publicat ceea ce am publicat. Este o zicală din bătrîni: «Gura să aibă trei 
lacăte: în inimă, în gît și a treia pe buze: cînd îţi va scăpa cuvîntul din inimă, să nu scape de cealaltă, că dacă 
ai scăpat o dată vorba din gură, n-o mai prinzi nici cu calul, nici cu ogarul, ba nici cu șoimul». Trebuie să 
cumpănești de-o sută de ori o scriere pînă o dai publicităţii” (Cioabă, 2013, p. 98). 

Cel ce-și tipărise versurile era Ioniță Scipione Bădescu, unul din ardelenii din cercul de studenţi de la 
Viena şi viitor coleg de redacţie cu Eminescu, iar „zicala din bătrîni” rostită „ca de pe catedră” nu era atît 
o vorbă ţărănească, cît un decupaj din celebra carte populară Archirie și Anadan, lucrare care circula în 
spaţiul cultural românesc, încă din secolul al XVII-lea, fiind tipărită, prin grija lui Anton Pann), în 1850: 
„Fătul mieu, cînd vei să grăiești cu domnu-tău, să aibă cuvîntul trei porţi: o poartă la inimă, alta în grumazi, 
al treile în gură, și de-aciia să grăiești, că cuvintul, daca-l laş din gură, nu-l poţi agiunge nice <cu> calul, nice 
cu ogarul, nice cu șoimul, ce, cîtu-l grăiești, așa treace” (Georgescu, 1997, p. 159). Nu e posibil să aflăm 
cu precizie dacă poetul va fi cules formula din vorbirea oamenilor simpli, fapt puţin plauzibil, dacă va fi 
reţinut fragmentul din faimoasa naraţiune orientală sau dacă i-a fost atribuită de către Ştefan Cacoveanu, 
scriitorul fiind, astfel, prefăcut într-un personaj cu nimic deosebit de eroii literari. Mai sigură decît astfel 
de presupuneri e observaţia că Pann (1963, II, p. 27) a imitat” faimoasa poveste orientală în minunata sa 
culegere de prozerburi, după cum se poate constata din fragmente ca acesta: „Cuvîntul e ca vintul, nu să 
ajunge nici cu armăsarul, nici cu ogarul” Inclusă de Zanne în antologia intitulată Proverbele românilor (10 
volume, 1895-1903), comparaţia rimată a lui Anton Pann a fost privită ca mostră de istețime țărănească, în 
ciuda evidentei sale origini culte, așa că editorii de mai apoi au inclus-o în culegerile de proverbe populare 
(Muntean, 1984, [2738], p. 104). 

Certitudinea că Eminescu avea, totuși, harul de a se exprima proverbial o căpătăm și din altă sursă, 
Amintirile lui Theodor Ştefanelli. Acesta povesteşte că, în 1875, adică în anul în care, la Cernăuţi, ofi- 
cialităţile pregăteau centenarul „încorporării Bucovinei la Austria”, Eminescu sosi pe neașteptate în oraș, 
aducînd cu el mai multe sute de exemplare dintr-o broșură intitulată „Răpirea Bucovinei”, pe care le trecuse 
ilegal peste graniţă, într-un „cogeamite lădoi de lemn”, plin cu o „mulţime de cărţi vechi, psaltiri, ceasloave, 
biblii” şi „alte hîrţoage rupte”. Întrebat ce noimă are să care după sine o ditamai lada de tipărituri vechi, 
Eminescu replică, în germană, das beste kommt zuletzt, arătând astfel că publicaţia subversivă fusese dosită 
sub mormanul de vechituri, spre a nu deștepta bănuielile vameșilor (Ştefanelli, 1914, p. 150). Cine ride la 
urmă ride mai bine, pare a transmite poetul vechiului său tovarăș de școală și nu putem trece cu vederea că 
recursul la proverbul german îi servește nu atît pentru a face o demonstraţie de competenţă comunicativă 
în limba lui Goethe, cît pentru a semnala că textele paremiologice au darul de a dezvălui însemnătatea 
unui fapt de viață autentic. În fond, ele înfăţişează lumea ca spectacol. 

Scrisorile poetului reliefează, de asemenea, preferința ocazională pentru proverbe în care imaginea, 
rod al fanteziei, şi gîndul dens, fruct al cugetării, se potenţează reciproc. În vara anului 1882, redactorul 


1În versiunea publicată de Pann (1963, III, p. 12), fragmentul e prelucrat: „Cînd vei vrea să vorbeşti cu cineva, să-ţi scoţi 
cuvîntul prin trei lacăte, adică: unul să-l aibi la inimă, al doilea la gît şi al treilea la buze; că «dacă iese din gură cuvîntul, se duce 
iute ca vîntul; și nu-l poţi ajunge nici cu armăsatul, nici cu ogarul»”. 

Textul cunoscut la români sub denumirea Archirie și Anadan are o istorie culturală cu origini străvechi, find subsumat 
literaturii sapienţiale orientale. În raport cu lunga şi complicata tradiție manuscrisă a textului, tipograful Anton Pann și-a 
îngăduit libertăţi editoriale dintre cele mai îndrăznețe, de la versificarea unor pasaje la ignorarea unor fragmente. Ca izvor 
literar, Archirie şi Anadan a jucat un rol deloc neglijabil în cultura română a secolului al XIX-lea: „o bună parte din maximele 
lui Archirie au trecut în nuvela lui C. Negruzzi, Păcală și Tîndală. Anton Pann, care a prelucrat romanul lui Archirie, şi-a sporit 
şi el colecţia de proverbe (Povestea vorbii) cu elemente împrumutate din Archirie; alte sentinţe ale înțeleptului asirian își găsesc 
paralele interesante în colecţia lui Zanne” (Cartojan, 1974, I, p. 323). 

„Timpului”, prins în infernul canicular al Bucureştilor, îi trimite Veronicăi Micle o epistolă în care se 
plînge de starea proastă pe care o resimte și de neajunsul de a fi rămas singur să umple ziarul. De dragul 
partenerei, pe care o încurajează, gîndurile neguroase sînt alungate prin apel la un fond sapienţial familiar 
epistolierilor: „Eh! La pauvreté est une mauvaise chose! Şi chip să scap de ea pentru totdeuna nu se 
vede încă. Dar în sfârşit, bun e Dumnezeu și mester e dracul. După ploaie trebuie să vie şi senin, care va 
fi şi mai senin prin tine, Nică” (Zarifopol-Illias, 2000, [71]). Desprinsă din mijlocul scrisorii, licărirea 
de speranţă exprimată proverbial își disipează forța retorică, dar ne permite, totuşi, să înţelegem că, la 
Eminescu, proverbul nu e valorificat mecanic, ca un desen imprimat pe un fond, ci e o discretă, dar eficientă 
cale de acces către meditaţia concisă. Acest stil de a contempla lumea prin ocheanul unui şirag de proverbe 
are o vechime care, în istoria culturală a umanităţii, pare a se confunda cu zorii scrisului, iar în literatura 
secolului al XIX-lea e prezent la scriitorii români admiraţi de Eminescu: Costache Negruzzi, Anton Pann, 
Ion Creangă. Astfel, în Povestea lui Harap-Alb (1877), cînd spînul îi poruncește eroului să aducă „sălăți” 
din Grădina Ursului, personajul principal dă fuga la grajd şi începe a-și plînge de necaz, lamentîndu-se că 
rău a făcut de nu a luat în seamă sfaturile părintești. Mai tare din fire decît stăpînul său, calul năzdrăvan îl 
îmbărbătează pe Harap-Alb cu vorbe de duh: „— Stăpîne, ţine-te bine pe mine, că am să bor lin ca vîntul, 
să cutrierăm pămîntul. Mare-i Dumnezeu şi mesteru-i dracul. Hèlbet! Vom pute veni de hac și Spînului 
celuia, nu-i e vremea trecută” (Creangă, 1970, I, p. 93). 

Dincolo de rezonanţa paremiologică dintre scrisoarea eminesciană și basmul povestașului moldovean, 
e demnă de interes tehnica de lucru cu proverbul. Valorificat în dialogul literar şi în cel epistolar, proverbul 
devine emblema meșteșugului de a scrie fără asperităţi, ca și cum salba de cuvinte s-ar aşterne spontan 
pe hîrtie, aşa cum vorba răsare pe buzele omului. Grefată în fiinţa trudnică a scrisului, această himeră a 
oralităţii prelungeşte în literă ecourile rostirii. Citind, ai impresia că auzi un glas, că cel aflat la distanță— și 
în spaţiu, și în timp— îţi şopteşte de peste umăr. În intimitatea scrisului epistolar eminescian, acest efect 
de anulare a distanţei captează fluxul de conștiință, trăirea de moment, eliberarea electrizantă a gîndurilor 
în cuvinte şi, prin acestea, dobîndește o mare intensitate afectivă, ca în următorul fragment: 


„Draga mea Veronicuţă, 

Sînt cinci ceasuri de dimineaţă şi eu, luîndu-mă cu lucrul, n-am putut închide ochii încă. Acum, 
după ce-am sfârşit cîte aveam de făcut, închei ziua gîndind la tine, pasărea mea cea sprintenă, cea 
voioasă și tristă totodată aş vrea să pun mîna pe tine, să te sărut pe aripă... pe locul unde va fi fost 
odată două aripi, pe umărul tău cel alb şi rotund și frumos. Dar trebuie să-mi pun pofta-n cui, 
căci în acest moment tu dormi dusă, în pătuţul așternut desigur c-o fină pînză de in, iar eu mă 
uit în lumînare şi gîndesc la tine. Dormi și nu te trezi, draga mea Nicuţă, că eu te păzesc tocmai 
de aici”, 


(Zarifopol-Illias, 2000, [43]) 


3. Rame proverbiale 


Nu doar vorbirea și scrisorile poetului, ci şi manuscrisele sale ne îndeamnă să credem că lumea proverbelor 
a suscitat un interes care nu poate fi strict circumscris sferei de preocupări legate de culegerea folclorului, 
ci, mai degrabă, reflectă travaliul enorm întreprins de Eminescu pentru a acomoda temperaturile înalte ale 
culturii savante la orizontul comun de lectură pe care îl presupun articolele de presă adresate unui public 
educat. De altfel, încă din epoca studenţiei, poetul, cititor devotat de ziare şi reviste”, constată că stilul 
jurnalistic al timpului este, la Viena, un stil intelectual, infuzar cu referinţe şi aluzii livreşti, și, prin aceasta, 
deosebit de retorica eclectică și imitativă a primelor valuri de ziare româneşti. La noi, scrisul gazetăresc se 


3 „Lectura ziarelor şi revistelor germane a fost o ocupaţie permanentă a poetului şi nu ceva întîmplător, şi putem spune fără 
exagerare că a fost cu adevărat predominantă în formațiunea sa intelectuală. Faptul acesta nu e așa de surprinzător dacă luăm în 
consideraţie nivelul informativ şi ştiinţific al periodicelor timpului, care puteau juca un rol mult mai important decît cele din 
zilele noastre, cînd există tot felul de alte mijloace de informare a maselor” (Frisch, 1999, I, p. 20). 

profesionalizează în a doua jumătate a secolului al XIX-lea, mai cu seamă între 1860-1880. În acest con- 
text, un scriitor cu extraordinare disponibilităţi experimentale, precum Eminescu, practică un repertoriu 
divers de reţete editoriale, de la știre la pamflet, de la anchetă la foileton. Prinsă în matricea mozaicată a 
textelor sale, plăcerea de a cultiva aforismul, aluzia, citatul, calamburul, maxima, proverbul, vorba de duh 
sau zicala ţine de miezul incandescent al scrisului eminescian și a favorizat constatarea că scriitorul a făcut 
să înflorească pe teren jurnalistic virtuțile expresive ale limbii populare (Andriescu, 1979, p. 158). De fapt, 
stilul jurnalistic eminescian se dovedește, în istoria presei autohtone, un artefact inimitabil, o emblemă vie 
a cunoștințelor, viziunii despre lume și personalităţii scriitorului. 

La Eminescu, proverbele au, dacă dăm importanţă însemnărilor făcute pe durata studiilor la Uni- 
versitatea din Berlin, valoare de etimon spiritual“. Considerate din unghiul etnopsihologiei, paremiile 
oglindesc felul de a fi al omului din popor: „Isteţimea și înţelepciunea unui popor, spiritul de observaţie 
profund şi ascuţit, caracterul destoinic, vorba de duh, fantezia și chiar umorul autentic, toate acestea se 
reflectă în proverb” (Eminescu, 1993, p. 639). Acceptând că elementele sapienţiale populare pot dezvălui 
tușele unui portret al mentalului colectiv, în sensul că ar permite conturarea trăsăturilor de personalitate 
care alcătuiesc profilul psihologic al unei naţiuni, Eminescu înscrie în triplă ramă— filozofică, etică şi 
estetică— concepţia sa asupra identităţii proverbelor. 

În rama filozofiei stau consideraţiile şi comentariile care devoalează că un proverb este un fapt de 
cunoaştere încifrat în simbolurile unei limbi. Altfel spus, proverbul este o formă simplă de acces spre înţe- 
lepciune, în condiţiile în care iubirea de înțelepciune, filozofia este, după cum notează scriitorul, „așezarea 
fiinţei lumii în noţiuni, spre a căror stabilire judecata nu se servește de altă autoritate decît de-a sa proprie” 
(Eminescu, 1993, p. 20). Miniaturile textuale numite proverbe sînt eşantioane de gîndire şi de limbaj care 
surprind, aidoma instantaneelor fotografice, impresii şi judecăţi asupra unor secvenţe din caleidoscopul 
realităţii (Norrick, 1985, p. 16). Forţa lor de problematizare rezidă în tensiunea dintre amplitudinea 
cugetului și reliefurile realului, astfel că proverbele semnalează de pe poziţie critică ce raport se instituie 
între gîndire şi evenimenţial. Un proverb precum Så tacuisses philosophus mansisses, valorificat de Eminescu 
pe teren publicistic (Eminescu, 1984, p. 202; 1985, p. 30), propune un cadru de problematizare întemeiat, 
conform gramaticii adagiului, pe creditarea irealităţii: dacă ai fi tăcut, ai fi rămas filozof, dar acest lucru nu 
s-a întîmplat. Mai mult decît atît, concizia formală a proverbelor contrastează cu abisurile de înţeles pe 
care acestea le sondează. În consecinţă, lor nu li se poate atribui o anumită valoare de adevăr, ci, dimpotrivă, 
ele constituie relativizări care, în interiorul aceluiași ansamblu de reprezentări paremiologice, se pot situa 
în antiteză (Mieder, 1993, p. X). 

Din cristalizarea și brevitatea formei decurg cîteva avantaje comunicative strategice. Uşor de memorat, 
lesne de folosit şi facil de prelucrat, proverbele au mare potenţial adaptativ, fiind frecvent solicitate să se 
lege de alte contexte decît cele în care ele au luat ființă; acest potenţial angajează, deopotrivă, planul formei 
şi planul înţelesului. Diversitatea uzului lămureşte de ce proverbele nu sînt structuri fixe, așa cum, prea 
adesea, sîntem învăţaţi să credem, ci texte vii, care circulă în diverse medii de comunicare; prin urmare, ele 
înregistrează variaţie fonică, gramaticală şi lexicală (Krikmann, 1985, p. 75). 

În ramă etică poate fi pusă definirea proverbului ca ecuaţie morală. Prin dimensiunea lor didactică, 
de cuvinte de învățătură, proverbele conturează un spectru de calități și defecte omenești pe care le co- 
mentează din unghi tipologic. Tipurile umane înfățișate în proverbe, indiferent că se au în vedere cele 
puse în lumină pozitivă (omul cinstit, harnic, înţelept, sincer) sau cele zugrăvite în culori negative (omul 
făţarnic, leneş, nebun, mincinos), participă la alcătuirea unui model închegat empiric prin asemănări și 
deosebiri. Fiecare personaj paremiologic e schiţat prin prisma unor situaţii-tip în care se manifestă calitatea 
sau defectul proverbial, aşa că accentul e pus pe categoria pe care un individ oarecare din realitate ar 
putea-o ilustra atunci cînd alţii discută despre el prin apel la formula sapienţială. Astfel, în proverbele 
românești, dar nu numai, leneșul e de regulă portretizat ca un om comod, indolent, sărac, viclean sau fără 


“Conceptul, propus de Spitzer (1970, p. 54, 60), devoalează centrul vital intern al operei de artă. În prezentul studiu, 
noţiunea subliniază rolul proverbelor în portretizarea stereotipică a tipurilor omeneşti. 

cuvînt de onoare, în timp ce omul harnic e văzut ca un gospodar chibzuit, chivernisit, drept, milostiv sau 
serios. Între antipozi, lenea şi hărnicia, încap, fără îndoială, şi note intermediare, însă universul noţional 
şi imagistic al proverbelor tinde mai degrabă către polarizări cît mai contrastante şi mai lipsite de echivoc. 
Relaţiile de asemănare și de contrast dintre unităţile constitutive ale unui sistem paremiologic, conceput 
ca o constelație de sfere conceptuale şi textuale care se raportează unele la altele, pot fi gîndite și ca ecuații. 
Așa procedează Eminescu, atunci cînd notează că proverbele sînt ecuaţiuni morale: „Ecuaţiuni morale în 
proverb: Fiece om are bunul lui și răul lui. Bun, bun. Rău de bun. Chacun a les défauts de ses vertus et 
les vertus de ses défauts. Orice propensiune într-o parte corespunde c-o lipsă, c-o ridicare în cealaltă. Oare 
admirabilul discurs a lui Marc Anton nu cuprinde o ecuaţiune? Oare orice calomnie fină, care începe prin 
a lăuda dușmanul, nu cuprinde o ecuaţiune? Obiceiul lui Maiorescu. Oare teză și antiteză— la figuri şi 
comparaţii—un vierme-n mare ce iubeşte-o stea—nu cuprinde o ecuaţiune? Un vierme-n fundul mării 
înamorat de-o stea” (Eminescu, 1993, p. 330). 

Însemnarea subliniază nu doar că un tip uman e zugrăvit prin punere în balanţă cu alte tipuri, meca- 
nism care justifică de ce aurea mediocritas jalonează cursul de gîndire, acţiune şi comportament recoman- 
dat adesea în proverbe, ci și că, prin raportări contrastive, se pot naște asocieri paradoxale, cu cert potenţial 
artistic. Un artist cu un atît de pronunţat simţ al contrastelor, precum Eminescu, va fi remarcat ce resurse 
retorice redutabile pot fi maximele, aforismele şi proverbele. 

În rama estetică se cuvine prinsă interpretarea proverbului ca fapt literar şi nu ca simplu act de comuni- 
care. Este proverbul un obiect literar? Fără îndoială, da. Studiul istoric și filologic al producţiilor culturale 
ale civilizaţiilor străvechi relevă că, încă din cele mai vechi timpuri, s-a constituit un gen distinct de scrieri 
numit de specialişti /iferatură sapiențială. În vechiul Sumer, acest corpus cuprindea cinci categorii de texte: 
a) proverbe; b) eseuri miniaturale; c) instrucţiuni și precepte; d) fragmente didactice și e) dispute şi dezba- 
teri (Kramer, 1951, p.28). Alţi specialiști au lărgit baza de texte, incluzînd în cîmpul literaturii sapienţiale 
şi fabula, ghicitorile, parabola, sau satira (Gordon, apud Murphy, 1981, p. 9). Primele proverbe despre care 
învățații au ştiinţă precisă datează de mai bine de patru milenii și jumătate. Conform inscripţiilor de pe 
tăbligele de lut imprimate cu scriere cuneiformă, limba sumeriană, cea mai veche limbă scrisă a umanităţii, 
pare să fi ieşit din uz în mileniul al doilea î.Hr., fiind concurată de akkadiană, o limbă semitică înrudită 
cu ebraica, siriaca și araba. Sutele de proverbe scrise în sumeriană, mai întîi, și în akkadiană, mai apoi, sînt 
cele mai vechi texte literare din lume. Ele erau folosite în educaţia scribală şi, prin conținut, reflectă modul 
de viaţă și viziunea despre lume a sumerienilor (Alster, 1997, I, p. xix). La fel de importantă ca dubla lor 
origine, populară şi cultă, este seria de trăsături expresive proprii astăzi paremiilor, maximelor și adagiilor: 
lapidaritatea, uzul generic al persoanei gramaticale, paralelismul și prezenţa procedeelor expresive specifice 
proverbelor: metafora, ironia, comparaţia, hiperbola, metonimia și sinecdoca (Gordon, 1968, p. 10-20). 

Cu fondul literar al Mesopotamiei antice rezonează şi unele din cărțile Bibliei, incluse de specialiști în 
sfera literaturii sapienţiale” (Murphy, 1981, p. 3). De altfel, merită subliniat că Scriptura reprezintă una din 
marile surse de proverbializare în lumea creștină. În Europa, acestui izvor i se adaugă încă trei mari căi de 
diseminare paremiologică: a) împrumutul de la un popor la altul, b) latina medievală și c) literatura clasică 
greco-latină (Mieder, 2004, p. 10-13). Tezaurul de proverbe al fiecărui neam creștin include între 300 și 
500 de proverbe de origine biblică (Mieder, 1990, p. 12). Dacă adăugăm că moştenirea paremiologică a 
antichităţii s-a conservat în marile florilegii medievale și renascentiste de proverbe și adagii, fiind mai apoi 
folclorizată în multe culturi, graţie largii circulații a unor compilaţii precum Floarea darurilor, este limpede 
că fascinația lui Eminescu pentru străvechea literatură a proverbelor oglindește intuiţia că, prin mijlocirea 
acestor texte miniaturale, se poate accesa și restaura o viziune arhaică asupra lumii. Pentru poet, universul 
proverbelor este situl arheologic în care pot fi căutare vestigiile literare ale unei vechi gîndiri pierdute. 

Cu acest temei, glosarul eminescian de proverbe şi construcţii idiomatice publicat în ediţia magna 


Sintagma /iterazură sapiențială s-a cristalizat mai întîi în studiile de biblistică, fiind apoi fructificată și pentru a denumi 
cîteva categorii de texte din literatura Mesopotamiei antice. În studiile închinate cărţilor sapienţiale ale Scripturii, în principal 
Iov, Proverbele și Ecleziastul, unii cercetători disting existenţa a două genuri literare: 1. zicala, cu trei specii: proverbul, zicala 
empirică şi zicala didactică sau cultă; 2. ordine și interdicții (Murphy, 1981, p. 3-6). 

inițiată de Perpessicius (Eminescu, 1963, p. 363-381) trebuie văzut mai puțin ca dovadă a eforturilor 
scriitorului de a culege nestematele înțelepciunii populare și mai mult ca travaliu în șantierul în care poetul 
a încercat să restaureze, atît pentru nevoi de lucru proprii, cît și pentru valoarea lor estetică, piese sapiențiale 
de circulaţie românească. Un bun sprijin în favoarea acestei ipoteze îl constituie chiar glosarul compilat 
de Eminescu, în care mai toate din cele aproape 400 de unităţi paremiologice și frazeologice sînt decupate 
din marele infoliu de pilde al vornicului Iordache Golescu“, cărora li se adaugă tăieturi din culegerea de 
proverburi a lui Anton Pann, cunoscută și sub numele Povestea vorbii. Cu alte cuvinte, poetul a stilizat 
filonul cult, ţintind să confere unor eșantioane livreşti masca de element popular. 


4. Proverb şi stil în textul jurnalistic eminescian 


Pentru a înţelege cum fructifică gazetarul decupajele extrase din cărţi pentru a le conferi aură folclorică 
putem lua ca exemplu articolul de fond publicat în ziarul Timpul din 31 octombrie 1879. În acest text, în 
care redactorul-poet polemizează cu gazetele liberale Románul şi Presa pe tema procesului de răscumpă- 
rare a căilor ferate, sînt inserate bucăţi deja decupate și copiate în caietul de lucru, ca şi cum, în momentul 
redactării articolului, Eminescu ar fi avut glosarul înaintea ochilor și ar fi ales cu migală de artist piesele 
proverbiale potrivite pentru mozaicul său textual: 


„Abia apucarăm să zicem că în principiu conservatorii nu sînt contra răscumpărării şi îndată atît 
„Românul” cît şi organul personal al marelui om de stat s-acăţară de acest pai pentru a deduce 
monstruozitatea că aprobăm proiectul de răscumpărare. Milă de silă și dor de zor (s.n., LM.), 
adecă, vrem nu vrem, ne apucă d-lor pe dinainte și ne spun că voim chiar proiectul cum este el. 
Să ne permită însă atît organul agenţilor rusești cît şi acela al marelui om de stat să le spunem că 
una e una și două fac mai multe (s.n. L.M.). Pentru răscumpărare în principiu a fost cabinetul 
Lascar Catargiu, ba daca marele om de stat d. Vasile Boerescu va binevoi a-și aduce aminte cauza 
pentru care cinstit d-sa a ieşit din cabinet, atunci organul marelui om de stat va vedea lesne c-a 
zburat pentru că d-sa voia să facă din răscumpărare un gheșefi, ceea ce bătrînul Lascar Catargiu 
nu voia cu nici un chip. 

În fine, ce mai la deal la vale, lucrul stă astfel. Sub cabinetul Catargiu încă acţionarii, amăgiți 
şi ei de d. dr. Stroussberg și de Pătărlăgenii și Costineștii noștri, precum era amăgit și poporul 
românesc, şi încărcaţi de multele datorii ce au trebuit să le contracteze pentru a mîntui drumurile 
de fier, propun guvernului conversiunea acţiilor în titluri de ale statului și trecerea drumului de 
fier în proprietatea statului. Conversiunea făcută în mod echitabil, adică purtând acţionarii pier- 
derile rezultate din călcarea contractului, putea să fie bună pentru ţară, nu din cauza foloaselor 
materiale, cari, fiind tranzacţiunea dreaptă şi echitabilă, nu puteau fi însemnate, ci din cauza 
folosului moral că statul, devenind proprietar al drumului de fier, ar fi deschis calea la o mulțime 
de lume de a noastră să-nveţe lucruri practice, și cu temei, să se ocupe de șine și mașine cu vapor 
în loc de pişecherlic politic și blagomanii nesărate de gazetărie. 

Adică lucru cinstit era din capul locului și nici putea să fie altfel de vreme ce un om de ţară, care 
nici nu-i advocat măcar, avea s-o puie la cale. 

Nu asta însă era marelui om de stat. 

Repede fondează Banca de București cu scopul anume de a cumpăra d-sa acţii și de a le vinde 
statului apoi cu 300 la sută câștig, fiind marele om de stat ministru de esterne. 

Atunci i s-a dat să înțeleagă, c-un cusur subţire nu-i vorbă, căci marele om de stat e dintre obra- 
zele subtiri cari se țin cu cheltuială (s.n. L.M.)—că nu poate fi şi Bancă de Bucureşti şi ministru 
totdeodată, de aceea să aleagă între două. 


“Titlul complet al lucrării este Pilde, povăzuiri i cuvinte adăvărate şi povesti adunate dă dumnealui dvornicul Iordache Go- 
lescul, fiul răposatului banul Radul Golescul (ms. 213, cf. CMR, 1, 62). 

D-sa a preferat apoi Banca de București și a trecut în opoziţie. Din momentul în care ca ministru 
şi gheşeftar totodată nu mai putea face răscumpărarea, erau compromise libertatea, naţionalita- 
tea și toate celelalte substantive abstracte. (...). 

Aşadar, ca să nu ne uităm vorba, Banca de București a fost mofluză ca nepusă în masă. De-acolo 
„centru”, de-acolo unirea cu roşii, cu cari totul e cu putinţă, de-acolo „naționalitate, libertate, 
dreptate” în „Românul” care, în loc de „Luminează-te şi vei fi”, ar fi trebuit să înscrie maxima 
d-lui Buescu: „Mai aproape dinţii decit părinții” (s.n. I.M.). 

De aceea noi, în principiu pentru răscumpărare, facem din răscumpărare o cestiune de încredere. 
Am avut deja Banca de Bucureşti în Consiliul de Miniştri, nu mai voim s-o vedem și astăzi. 
Conservatorii au avut întîi „răscumpărarea” în programa lor, încît noi sîntem naşii şi „naşul 
botează, nașul cutează” (s.n., L.M.). 

O spunem deci din esperienţă că e gheşeft la mijloc, gheşeft infect, gheșeft à la Banca de București. 
Precedentul frumos al Băncii de București ne face într-adevăr să nu dăm crezare argumentaţiunii 
încifrate a guvernului, pe care voim s-o descifrăm ca să nu iasă din ea negustoria lui Nastratin (s.n. 
I.M.). Pe lîngă statul proprietar rămîn ca proprietari toţi aceia cari vor prefera a-și ţinea acțiile 
şi a-şi lua dividentele în curs de nouăzeci de ani. Acești oameni vor putea fi membri în adunarea 
generală, membri în reprezentaţiunile acestor adunări, c-un cuvînt vor avea parte la toate: și din 
coș grăunțe şi din făină parte şi din traistă merinde (s.n. I.M.), adecă cuiul lui Pepelea în casa 
românului. (...). 

De aceea—considerînd elementele din cari sînt compuși roșii şi împrejurarea agravantă a fostei 
Bance de Bucureşti—repetăm că facem din încredere cestiunea principală. Răscumpărarea, ieri 
rea și azi bună, nu prea încape în mintea omului. Apoi mai știm că nici diavolul biserici face (s.n.), 
nici roșii au adus vrun bine în ţara aceasta, încît îndărătul răscumpărării s-ascunde, după chiar 
opinia d-lui Dim. Sturza, propuitorul, un dezastru financiar”. 


(Eminescu, 1989, p. 341-343) 


În culegerea poetului, șiragul de proverbe, zicale și aluzii proverbiale din acest articol relevă ordinea în care 
au fost extrase din marele infoliu al lui Iordache Golescu”. Între unităţile înregistrate în ediţia de Opere, cu 
numere de la 339 la 349, regăsim textele Mai aproape dinţii ca părinții (339), Milă de silă, dor de zor (340), 
Dracul nu face biserici (345) şi Şi din coș grăunte, şi din postavă tărițe, şi din făină parte și din traistă merinde 
(349). Un alt decupaj proverbial, Una-i una, două mai mult, figurează cu numărul 108: ordinea din glosar 
arată că acestea au fost copiate pe sărite din manuscrisul-sursă. De exemplu, unităţile numerotate de la 1 la 
116 sînt preluate din „Pilde i tâlcuirea lor” (Golescu, 1990, p. 165-176), iar unităţile numerotate de la 285 
la 316 sînt extrase din capitolul „Pentru om”. O altă vorbă înaripată, negustoria lui Nastratin, inventariată 
cu numărul 358, preluată fie din antologia lui Golescu, fie de la Anton Pann, este utilizată în mai multe 
articole. 

Prin includerea în partea introductivă a articolului, elementul paremiologic Milă de silă, dor de zor 
primește rolul de a aţița focul polemic, servind ca element prin care se amorsează argumentaţia. Zicala 
Una e una și două fac mai multe întăreşte legitimitatea punctului de vedere exprimat de jurnalist, înfățișat 
ca „voce” a comunităţii. Prelucrarea aluzivă a proverbului Obrazul subțire cu mare cheltuială se ține are 
ca rost prefacerea paremici în ferment de caracterizare ironică, personajul creionat în articol, demnitarul 
Vasile Boerescu, fiind înfățișat în culorile tipurilor umane din lumea proverbelor, ca un om duplicitar și 
risipitor. Invocate pe terenul vieții politice, subînţelesurile nupţiale ale proverbului Naşul botează, naşul 
cutează au rostul de a afirma superioritatea viziunii virile a conservatorilor asupra programului liberal. De 


7Pentru prezentarea istorică a împrejurărilor în care Eminescu a ajuns în posesia acestui manuscris cu pilde, povăţuiri și 
poveşti se poate consulta Perpessicius (1954, p. 27-28), reluat în Golescu (1990, p. 369-375). 

Fără a fi editată în întregime, culegerea vornicului Golescu a fost în mare parte transcrisă de Iuliu Zanne și inclusă în 
volumele VIII și XI ale seriei sale de proverbe româneşti, în vreme ce alte părți au fost editate mult mai tirziu. 

altfel, măsurile luate de liberali sînt considerate ca ilustrări tipice ale corupției și lăcomiei, aspect reliefat 
prin recurs la formula și din coș grăunțe și din făină parte și din traistă merinde. Conturată de la bun început 
şi augmentată retoric pe parcursul demonstraţiei, concluzia că răscumpărarea căilor ferate se va dovedi un 
dezastru financiar este, în încheiere, intensificată prin metaforizare paremiologică. Demonizarea guver- 
nării liberale, „ici diavolul biserici face, nici roşii au adus vrun bine în ţara aceasta”, este, fără îndoială, un 
artificiu stilistic menit să placă publicului conservator al ziarului. În această secvență, folosirea proverbului 
joacă rolul expresiv de a întări concluziv adeziunea cititorului față de punctul de vedere exprimat în articol. 

Pe de o parte, între opinia exprimată de gazetar și înțelesurile proverbelor se creează un paralelism 
generator de reverberaţii, ca și cum formula sapienţială ar deveni clopotul din care răsună ecoul celor 
afirmate de jurnalist. Pe de altă parte, prin apelul la cuvintele de înțelepciune cu izvor livresc, gazetarul 
creează un efect de oralitate țărănească arhaică, iar această tehnică de seducere a cititorului are fundament 
poetic, în sensul că articolul de ziar, deşi constituie o compunere de factură cultă, atît prin structură, 
cît şi prin limbaj, e șlefuit în aşa fel încît să redea ritmurile şi sclipirile vorbirii populare. Mizanscena 
oglindește atenţia acordată formei în care este înveșmâîntat conţinutul mesajului și concordă cu mărturia 
lui Ion Slavici despre eforturile depuse de Eminescu pentru a face ca noţiunile și imaginile înflorite din 
cuvinte să pară dăltuite în marmura frumoasă şi curată a limbii poporului: 


„La dînsul această potrivire cu felul poporal era voită dinadins. Pe cînd alţii, cum erau Creangă, 
Ispirescu ori Sima al lui Ioan, au scris în genul poporal fiindcă, ieşiţi din mijlocul poporului, 
rămăseseră ţărani cu oarecare cultură și nu erau în stare să scrie altfel, Eminescu, care nu era ieșit 
din mijlocul poporului ţinea să se potrivească întru toate cu poporul pentru că numai așa putea 
să străbată și să rămiie”. 


(Slavici, 1998, p. 47) 


Avînd dovada că glosarul paremiologic eminescian e, în primul rînd, un instrument pus la lucru mai cu 
seamă pe terenul activităţii gazetăreşti, motiv pentru care a și fost folosit de specialiști pentru a stabili pater- 
nitatea unor articole, nu ne mai rămîne decît să observăm cum pledează Eminescu în favoarea înţelegerii 
proverbului ca vechi simbol identitar. O devoalare a înţelegerii proverbelor ca eșantioane de gîndire și 
artă populară aflăm într-un articol publicat la 5 ianuarie 1877, în Curierul de Iași. Comentind apariţia, la 
Piatra Neamţ, a unei foi literare, Co/ectorul literar pentru ambele sexe, Eminescu respinge moda traducerii 
lucrărilor literare „de o valoare îndoielnică” și susţine necesitatea de a culege literatura populară, întrucît 
aceasta oglindește simţul lingvistic şi artistic al poporului: 


„Foi literare în provincie ar putea să facă un serviciu nemăsurat literaturei și lexiconului român. 
Limba de rînd a ziarelor politice ameninţă a îneca, ca buruiana rea, holda limbei vie a poporu- 
lui. Afară de aceea, cu propăşirea realismului modern, se şterg legende şi povești, proverbe și 
locuţiuni, adevărate nestimate ale gîndirei poporului românesc. Dacă acele foi ne-ar da icoana 
locului prin culegerea exactă a formelor caracteristice ale gîndirei poporului, ele ar fi neprețuite. 
Dar traduceri din franţuzeşte sau din nemţește a unor producte nesănătoase? Cui folosesc? Ele 
întăresc numai ideea falsă că poporul în două mii de ani n-a avut nici limbă şi cugetare și că aceste 
două trebuiesc plăsmuite în mod meşteşugit de către o anume academie”. 

(Eminescu, 1980, p. 298-299) 


Întrezărim în fragment atît considerarea proverbelor ca forme de cugetare și de limbaj caracteristice „gîn- 
direi poporului”, cît și înţelegerea lor ca vechi nestemate literare. Pledoaria poetului pentru conservarea 
acestor vestigii ale mentalului colectiv este animată de credința că modernitatea grăbeşte căderea în uitare 
a formelor lingvistice şi literare de tip arhaic și întreţine, astfel, alienarea omului modern. Salvarea memo- 
riei culturale a trecutului ar echivala, așadar, cu o binefăcătoare întoarcere la matca tradiţiei. Zestrea de 
„locuţiuni, proverbe, cîntece şi poveşti” constituie o „minunată operă” la care au contribuit „milioane de 
capete, în mare parte foarte bine formate, și zeci de cărturari cu bun-simţ și cu auz credincios” (Eminescu, 


Proverb şi stil în publicistica lui Eminescu 9 


1989, p. 84). În antiteză cu această comoară luminată, prezentul revarsă, în opinia gazetarului, o avalanșă 
de elemente cosmopolite, străine de felul de a gîndi al poporului, așa că surghiunirea lor din uzul cotidian 
se impune ca datorie a spiritelor educare. De aceea, articolul de presă se cuvine conceput și citit ca poveste 
a vorbei, ca viu spectacol de idei şi de cuvinte opus limbajului uscat şi cosmopolit al gazetarilor şi politi- 
cienilor fără idei, fără imaginaţie şi fără verb. În fond, ziarul este o lume de hirtie, iar peste acest imperiu 
al literei scriitorul domnește, încă, suveran. 

